Gruppen Generalstab Nord mødes hver måned på Langeland iklædt nazi-uniformer. Ifølge dem selv er der ingen nazister blandt dem.

I denne weekend går der folk rundt i nazi- og tyske krigsuniformer på Langeland. De opholder sig i et hus blandt billeder af Adolf Hitler og nazistiske symboler, og der er børn blandt deltagerne i gruppen, som kalder sig Generalstab Nord.

De mødes hver måned og øver scener og situationer fra Anden Verdenskrig, som ifølge gruppen selv kan bruges i film, teater og til arrangementer på museer. Som for eksempel soldatermarch, vagttjeneste og skrivebordsarbejde.

- Det er fascination af historiefortællingen, og det er den her bestemte del af historien, der er interessant for os, fortæller presseofficer i gruppen, Gorm Lyhne.

Er ikke nazister

I Tyskland er lignende grupper og nazistiske symboler ulovlige i det offentlige rum, men Generalstab Nord står fast på, at de ikke er nazister, men laver teater, hvor de genoplever historien. Spørgsmålet er dog, om det kan garanteres, at der ikke er nogen nynazister blandt gruppens medlemmer.

- Det kan man jo aldrig sige, men vi er ret overbeviste om, at de medlemmer og folk, der færdes her, ikke har hang til nazisme. Det er vi selvfølgelig meget opmærksomme på, for vi ønsker ikke at slå i hartkorn med nazister. Det er ikke dét, vi er, forklarer Gorm Lyhne.

Generalstab Nord mødes for at øve scener fra Andens Verdenskrig, der kan bruges i film eller til arrangementer på museer. Foto: TV 2

Glemmer at vise rædslerne

Forsker Erling Davidsen mener, at Generalstab Nord glemmer at fremstille rædslerne af nazisternes krigsførelse under Anden Verdenskrig.

- Det den mest morderiske krig, der nogensinde er blevet ført i menneskehedens historie. Der er vidner om ondskab af mytologiske dimensioner, og spørgsmålet er, om man kan 'reenacte' det. Er det okay, at man ikke forholder sig til, hvad det er for en faktisk historie, der har været med til at forme vores virkelighed, spørger han blandt andet.

Også Anne Brædder, ph.d. i historie ved Roskilde Universitet, mener, at gruppen som Generalstab Nord har fare for at forenkle det virkelige billede af krigen.

- Det, de laver, er et lejrliv bag frontlinjen, og det er en måde at neutralisere fremstillingen af Anden Verdenskrig på, konstaterer hun.

Grænser for autenciteten

Men selvom Generalstab Nord gerne vil fremstille historien autentisk, mener gruppen selv, at for eksempel Holocaust og forfølgelsen af jøder, vil være umulig at fremstille.

- Vi har ikke muligheden for at vise rædslerne på en måde, der ville være autentisk nok, for så ville vi være på kanten af lovgivningen, og det er vi altså ikke interesserede i, siger Gorm Lyhne.